Model kry miljoene ná ongeluk | Maroela Media
Claudine Labuschagne en Johan van der Merwe.
Die hooggeregshof in Pretoria het Dinsdag beslis dat die Padongelukkefonds (POF) meer as R8 miljoen in die trust van 'n voormalige model, Claudine Labuschagne (29), moet inbetaal nadat sy in 'n voertuigongeluk beseer is, het die Pretoria News Woensdag berig.
Labuschagne was op 25 Julie 2008 in die ongeluk betrokke en die geld gaan gebruik word om vir die res van haar lewe na haar om te sien nadat sy erge ruggraatbeserings en breinskade opgedoen het.
Labuschagne en haar verloofde, Johan van der Merwe, was onderweg na hul huis ná 'n besoek aan hul bruilofbeplanner, toe die ongeluk op die Kimberley/Griekwastad-pad plaasgevind het.
Van der Merwe het vir iets in die pad uitgeswaai en beheer oor die voertuig verloor. Hy is in die ongeluk dood en Labuschagne is na 'n hospitaal geneem waar sy vir drie maande lank in 'n koma was. Labuschagne is tans heeltemal afhanklik van hulp om oor die weg te kom. Die ongeluk het vyf maande voor hul troue plaasgevind.